માલિનીબહેનના અતિઓમશાંતિ ફ્લેટસંકુલના ઘરમાં સોનાના સુખમાં થોડી મેખ દેખાવા માંડી. કબૂતર બારીએ બેસીને ગાય. કોયલ જેવું નહીં, કાબર જેવું ય નહીં છતાં ય કહીએ ગાય. ટેવાઈ જવાય. અનુકૂલનશીલ ભારતીય નારી શેનાથી નથી ટેવાતી? પણ ગેલેરીના ખુલ્લા બારણાંમાંથી, બારીના ખુલ્લા કમાડમાંથી કબૂતર ઘરમાં ય આવી જાય. ગેલેરીમાં તો ખાસ બેસે. આહારપાચન પછી દરેક સજીવને થતી ક્રિયા તો થાય જ. ગેલેરી ગંદી થાય. ઘરકામસેવકને ગેલેરી ધોવી ગમે નહીં. ’આમ રોજરોજ ગેલેરી ધોવાનું તો ના પોસાય.’ ફલેટના માળિયા ખુલ્લા. બિલ્ડર માળીયા કરાવી આપે એને કમાડ થોડા કરાવી દે? એ માળિયા કબૂતરોની નવી પેઢીના સર્જનની કર્મભૂમિ. થોડા થોડા મહિને કબૂતરોની નવી ટુકડી બહાર આવે અને ઘૂઘૂઘૂઘૂગાયન સમૂહસંગીતના ગાયક સભ્યો વધે. જાણે કેન્દ્ર સરકારની કેબિનેટ.